રવિવારની મિટીંગમાં સલોનીના ધારવા કરતા ઘણા વધારે લોકો આવ્યા,નાના-મોટાં સૌથી ઑફિસ ભરાઈ ગઈ.પોતાનો અને બનનારા ગ્રુપનો નાનકડો પરિચય આપી સલોનીએ બધાં વડિલોને પોતાની વાત કરવા આમંત્ર્યા.બધાએ ઉત્સાહથી વાર્તાલાપમાં ભાગ લીધો પણ દરેક વાતને અંતે એક વાક્ય સાંભળવા મળતું, અમને તમે બધાં મળવા આવો, કાંઈ પણ જાણવા , શીખવા આવો એ જ અમારા માટે વળતર છે, પૈસાની વાત વચ્ચે લાવવી જરુરી નથી.સલોની બધાને સાંભળતી રહી, પોતાની ડાયરીમાં નોંધ કરતી ગઈ.પછી પંદર વીસ બાળકોને મિટીંગ પછી અલગથી મળીને દરેકને કહ્યું તમારે જર્નાલિસ્ટ બની જવાનું છે. ગ્રુપ બનાવી કોલોનીની પાંચ વીંગ વહેંચી લો.પેન અને પૅડ લઈને ઉપડી જાઓ.બધા દાદા-દાદી,નાના-નાની પાસેથી એમની ફેવરીટ અૅકટીવિટી અને એમની કોન્ટેક્ટ ડીટેઈલ્સ લઈ આવો.ઑફિસની બહાર સિનીયર સિટીઝન@ હોમ .ઇન નું બોર્ડ મૂકાવ્યું અને અંદર એક મોટું બૅાક્સ મૂકાવ્યું જેમાં જયારે જેને જે કાંઈ સૂચન, સલાહ આપવી ,પોતાની વાત કહેવી હોય એ બૅાક્સમાં લખીને નાંખી દઇ શકે.